钦定古今图书集成/方舆汇编/职方典/第1124卷 > 《黄公山钓台记》王鳌
## 钦定古今图书集成/方舆汇编/职方典/第1124卷 > 《黄公山钓台记》王鳌

弘治壬子，嘉鱼李世卿筑室黄公山之阳，广东陈白
沙先生题之曰《黄公山钓台》。有诣世卿而问焉，曰：“何
哉？君所钓者，果在鱼乎？”世卿曰：“吾所钓者，非缗非竿，
非鲔非𫗴，终日钓焉，无所钓也。饵且不设，而何有于
鱼？”伯氏茂卿方为大理寺副，曰：“盍归乎？吾将钓乎黄
公之山。”遂解官去，天下之士，闻而高之。顷年，白沙德
业文章，惊动海内，天子虚己召焉，至则授以侍从，中
外动色。白沙终去不顾。世卿徒步万里，往从之游，不
肯复举进士。茂卿举进士，官大理，甫三岁竟去，岂白
沙之门，必以不仕为高，贤者出处，固非世俗所能知
哉？扬子云“鸿飞冥冥，戈者何慕？”贾子云“凤缥缥而高
游兮，夫固自引而远去。”於戏！吾安得从斯人者游而
钓于台上也？